अन्ना ने किया अनशन खत्म करने का ऐलान  
मुंबई में उपवास पर बैठे अन्ना हजारे ने कहा है कि वह आज अपना अनशन तोड़ देंगे और 30 दिसंबर से रामलीला मैदान में आंदोलन शुरू करेंगे।
मुंबई के एमएमआरडीए मैदान में उपवास पर बैठे अन्ना हजारे ने कहा है कि वह आज अपना अनशन तोड़ देंगे और 30 दिसंबर से रामलीला मैदान में फिर से आंदोलन करेंगे। पिछले कुछ दिनों से लगातार बीमार चल रहे अन्ना हजारे से डॉक्टरों ने गुर्दे खराब होने का खतरा बताते हुए उनसे तुरंत अनशन तोड़ने की अपील की थी।  अन्ना ने अपने संबोधन के दौरान कहा कि वह देश में भ्रष्टाचार के खिलाफ इस आंदोलन को जारी रखेंगे, जिसके लिए वह पांच राज्यों में होने जा रहे विधानसभा चुनावों के दौरान खुद सरकार के खिलाफ प्रचार करेंगे।  इससे पहले, वह 30 दिसंबर से दिल्ली के रामलीला मैदान में एक बार फिर आंदोलन शुरू करेंगे। उन्होंने युवा वर्ग से अपील की कि वे इस आंदोलन में बढ़-चढ़कर हिस्सा लें।